Drie steeds soek ná aanval op Mpumalanga-plaasDie vuurwapens wat teruggevind is. Foto: Brig. Leonard Hlathi Die polisie is op die spoor van drie verdagtes wat Dinsdag ŉ man op sy plaas in die Peebles-omgewing, noord van Witrivier in Mpumalanga, oorval en beroof het toe hy sy dogter skool toe wou neem. Brig. Leonard Hlathi, provinsiale polisiewoordvoerder, het aan Maroela Media gesê drie verdagtes het omstreeks 06:00 op die plaas langs die R40- (Numbi-) pad toegeslaan. “Die man beweer hy was buite sy huis om sy dogter skool toe te neem toe die onbekende verdagtes uit die bosse gekom en hulle oorval het,” het Hlathi gesê. Twee verdagtes, met klapmusse aan, het pistole op hom gerig en hulle gedwing om op die grond te lê. Hulle het die man en sy dogter vasgebind, waarna hulle die man terug in die huis in gedwing en aangedring het op die kluis se sleutels, geld en selfone. “Hulle het die kluissleutels gebruik om die kluis oop te maak en ses vuurwapens, ammunisie en twee selfone gebuit, waarna hulle te voet gevlug het.” Die man kon homself bevry en het hulp ontbied. Die man en sy dogter is ongedeerd. ŉ Grootskaalse soektog na die verdagtes is onder meer met lugsteun en snuffelhonde van stapel gestuur. Een selfoon is kort daarna sowat 200 m van die huis af in bosse opgespoor. Al die vuurwapens is ook teruggevind. Dit was in ŉ rivierbank op die naburige plaas weggesteek. Die polisie ondersoek ŉ saak van huisroof. Niemand is nog in verband met die voorval in hegtenis geneem nie. Die ondersoek duur voort.